次韵李之純少監惠硯
作者：黄庭堅
朝代：宋

paragraphs: 黄公山下黄雞秋，持節恤刑曾少休。
小人負弩得開道，掃葉張飲林巖幽。
相傳有石非地産，列仙持來自羅浮。
酒酣步出雲雨上，南撫方城西嵩丘。
林端乃見石空洞，猛獸贔屭踞上頭。
鳥道兔迒謀挽致，萬牛不動五丁愁。
道家蓬萊見仙伯，我亦洗湔與清流。
探囊贈研頗宜墨，近出黄山非遠求。
乃知此山自才美，物欲致用當窮搜。
迷邦故令成器晚，不琢元非匠石羞。